O‘zbekistonning Anqaradagi elchixonasida O‘zbekiston turizm salohiyatiga bag‘ishlangan konferensiya bo‘lib o‘tdi, deb xabar bermoqda “Dunyo”. Foto: Dunyo Tadbirda Turkiya Buyuk Millat majlisi deputati, “O‘zbekiston-Turkiya” do‘stlik guruhi raisi Osman Mesten, Madaniyat va turizm vazirligi hamda Din ishlari boshqarmasi mutasaddilari, Pegasus aviakompaniyasi hamda 30 dan ortiq turistik agentlik vakillari qatnashdi. Tadbir ishtirokchilari e’tiboriga “Tabarruk ziyorat” turizmi konsepsiyasi, Bahouddin Naqshband, Imom Buxoriy, Imom Termiziy, Imom Moturidiy va Burhoniddin Marg‘inoniy kabi yirik ulamolar islom dunyosidagi o‘rni haqida ma’lumot havola etilib, “Yetti pir” ziyoratgohlari imkoniyatlari tanitildi. Konferensiya yakunida mamlakatga turkiyalik sayyohlar sonini oshirish bo‘yicha muhim tavsiyalar shakllantirildi, xususiy agentliklar bilan Turkiya uzoq va yaqin hududlaridan uyushgan holda ziyoratchilar tashriflarini amalga oshirish bo‘yicha kelishuvga erishildi.